โปรดฟังอีกครั้ง! บลจ.โซลาริส ได้รับชำระหนี้ตั๋วบี/อี จาก EFORL แล้ว
บลจ.โซลาริส เปิดเผยว่า ได้รับชำระหนี้ ตั๋วบี/อี มูลค่า 200 ล้านบาทจาก EFORL เรียบร้อยแล้ว
13 ม.ค. 2560

ผู้สื่อข่าวรายงาน บลจ.โซลาริส เปิดเผยว่าล่าสุด (13 ม.ค.) ได้รับชำระหนี้ ตั๋วบี/อี มูลค่า 200 ล้านบาทจาก บริษัท อี ฟอร์ แอล เอม จำกัด (มหาชน) หรือ EFORL เรียบร้อยแล้ว
อ่านรายละเอียดเพิ่มเติม
 
ก่อนหน้านี้ EFORL ได้ระบุตามที่ บลจ.โซลาริส แจ้งต่อนักลงทุนว่าบริษัทไม่สามารถชำระคืนตั๋วแลกเงินมูลค่าหน้าตั๋ว 200 ล้านบาท ในวันที่ 12 มกราคม 2560 ซึ่งเป็นวันครบกำหนดชำระได้นั้น ซึ่งเป็นไปตามประกาศเรื่อง กองทุนเปิดโซลาริสตราสารหนี้พริวิเลจ 6 เอ็ม 3 (S-PFI 6M3) จ่ายเงินล่าช้า
ทั้งนี้ บริษัทชี้แจงว่าได้ประสานงานกับบลจ.โซลาริส เพื่อชำระเงิน และไถ่ถอนตั๋วแลกเงินเลขที่ 010/2016 จำนวน 200 ล้านบาท ซึ่งจะครบกำหนดวันที่ 12 มกราคม 2560 โดยบลจ.โซลาริส ตกลงจัดหาแหล่งเงินเพื่อการรีไฟแนนซ์ ตั๋วแลกเงินฉบับดังกล่าวข้างต้นให้เป็นที่เรียบร้อยแล้ว ตั้งแต่วันที่ 6 มกราคม 2560 แต่เมื่อ ณ วันที่ 12 มกราคม 2560 เวลา 14.30 น. ทาง EFORL ได้รับแจ้งจากบลจ.โซลาริส ว่าไม่สามารถดำเนินรายการดังกล่าวได้แล้ว อีกทั้งยังออกประกาศกล่าวหาว่าพฤติการของผู้ออกตั๋วมีความเสี่ยงต่อการผิดนัดชำระหนี้
โดยการออกตั๋วแลกเงินแต่ละครั้งของ EFORL นั้น ล้วนได้รับการพิจารณาลงทุนจากกองทุนต่างๆ ซึ่งได้รับคำแนะนำบลจ.โซลาริส ทั้งสิ้น โดยให้ข้อเสนอเรื่องอัตราดอกเบี้ยที่ถูกกว่าสถาบันการเงินอื่น และเงื่อนไขอื่นๆ ที่จะทำให้ EFORL ได้รับประโยชน์สูงสุด ดังนั้นการกล่าวอ้างตามประกาศที่อ้างถึงไม่เพียงแต่เป็นการทำลายความน่าเชื่อถือและชื่อเสียงของ EFORL แล้ว ยังเป็นการทำลายตลาดตราสารหนี้ระยะสั้นของประเทศด้วย นอกจากนั้นยังบั่นทอนความเชื่อมั่นของนักลงทุนและผู้ถือหน่วยลงทุนโดยรวม รวมทั้งผู้ถือหุ้นรายย่อยของEFORL อีกด้วย
ทั้งนี้บริษัทขอยืนยันว่าไม่เคยผิดนัดชำระหนี้ต่อเจ้าหนี้รายใดและมีฐานะการเงินที่มั่นคงแข็งแกร่ง มีผู้ถือหุ้นหลักที่มีความสามารถในการสร้างธุรกิจให้เติบโตได้อย่างต่อเนื่อง ได้รับความเชื่อถือจากสถาบันการเงินชั้นนำของประเทศ และพร้อมให้การสนับสนุนการประกอบการของ EFORL ในทุกด้าน EFORL จึงจะดำเนินการชำระหนี้ตั๋วแลกเงินที่ครบกำหนดดังกล่าวให้เสร็จสิ้นโดยเร็วที่สุด